“صراعات وتفاهمات” هادشي لي واقع فوزارة الصحة، حسب مصادر “كد”، بعدما خرج الصداع للعلن وتفرش كولشي وبداو تسريبات من عدة جهات حول طريقة تدبير الوزارة في ظل جائحة كورونا. المعطيات لي توصلت بها “كود” تفيد بأن الوزير خالد ايت الطالب، رغم الإشكالات لي عندو على مستوى الديوان، باقي خدام ف نفس الخطة ديال تغييرات كثيرة بالوزارة، سواء تعلق الأمر بالمناديب أو مسؤولين عمروا لسنوات داخل القطاع ولي جاو في سياق “عطيني نعطيك” بين الأحزاب السياسية. طبعا جوج احزاب في السنوات الأخيرة دازو على هاد الوزارة، هما الاستقلال والبي بي اس، فترة الاستقلال كانت فضايح مع ياسمينة بادو وكولشي عارف القصة هاد الحزب حط ناس ديالو زرعهم فالادارة، ومن بعد جا البي بي اس تاهو دار خدمتو. طبعا من بين هادو لي شملاتهم الإعفاءات مسؤولين داخل أحزاب سياسية وعائلات زعماء سياسيين، “كود” وقفت على بعض الحالات، هادشي معجبش هاد الاحزاب ولي ناضت كادير اسئلة وتغوت ف البرلمان على هاد الإعفاءات. واحد من البرلماني لي طرحو سؤال على الوزير دار ايت طالب، ختو كانت من بين المسؤولين لي تعفاو من مناصبهم. ومن جهة أخرى، لا تخفي مصادر مقربة من ايت الطالب، من وجود ضغوطات يمارسها لوبي الأدوية بهدف تمكينهم من صفقات وتسهيلات وغض الطرف عن بعض السلوكات “خارج القانون”. حاليا التغييرات بدات بالديوان، مدير الديوان ومسؤول التواصل مشاو فحالهم، والكاتب العام لي عليه صداع سالات مدة انتدابو، لكن كيشتغل في نفس الوقت مدير المستشفيات والعلاجات المتنقلة. تغييرات جديدة ستطال محيط الوزير وبعض المناصب، حيث أنه “النجاح لي حقق الوزير في مواجهة كوفيد 19 خصو يكون مستمر على مستوى باقي المسؤوليات داخل الوزارة” وفق مصدر مقرب منه. 
تغييرات جديدة بوزارة الصحة.. مواجهة بين ايت الطالب ولوبي الأدوية وتركة “الاستقلال” و”البي بي اس” مبغاتش تفك